864 kampe på isen for Frederikshavn White Hawks. Det nåede Mike Grey. Men nu sætter han sig mere permanent på bænken, hvor han skal assistere den nyligt ansatte cheftræner Lars Ivarsson. 37-årige Mike Grey har spillet uafbrudt i Frederikshavn siden sæsonen 1992-1993. Han havde håbet på yderligere en sæson som spiller, men da klubben ikke ville forlænge, mener han, at det er naturligt, at han fortsætter i klubben som assistenttræner. Direktør i Elite Nord Frederikshavn A/S, Henrik Andersen, er også glad for ansættelsen. - Alle, der kender Mike, ved, at han er typen, som altid går forrest. Hans fighterhjerte er enormt, og hans kendskab til klubben og spillerne er meget stort. Jeg er sikker på, at Mike bliver en fantastisk assistenttræner. Vi har virkelig fået sammensat et interessant trænerteam, som jeg har store forventninger til, siger Henrik Andersen. Om det nye trænerpar kan skaffe succes på isen kan ses, når den nye sæson går i gang.

Opsummering:
Mike Grey stopper som spiller, men overtager som Lars Ivarssons højre hånd.